REPUBLIKA SRBIJA

NARODNA SKUPŠTINA

Odbor za zaštitu životne sredine

19 Broj: 06-2/47-15

11. februar 2015. godine

B e o g r a d

ZAPISNIK

12. SEDNICE ODBORA ZA ZAŠTITU ŽIVOTNE SREDINE,

ODRŽANE 11. FEBRUARA 2015.GODINE

Sednica je počela u 11,00 časova.

Sednici je predsedavao dr Branislav Blažić, predsednik Odbora.

Sednici su prisustvovali članovi Odbora: Adriana Anastasov, Jedimir Vučetić, Sonja Vlahović, Ivana Stojiljković, Gordana Zorić, Gordana Topić, Momo Čolaković, Đorđe Kosanić, Nada Lazić i Ivan Karić, kao i Nenad Milosavljević, zamenik člana Odbora Ivane Dinić.

Sednici nisu prisustvovali članovi Odbora: Vladimir Petković, Boban Birmačević, Violeta Lutovac, Ivana Dinić, Dejan Nikolić i Šaip Kamberi.

Sednici su prisustvovali predstavnici Ministarstva poljoprivrede i zaštite životne sredine: državni sekretar Stana Božović, pomoćnik ministra Slobodan Erdeljan, pomoćnik ministra Željko Erdeljan, načelnik Odeljenja ua upravljanje otpadom Radmila Šerović, načelnik Odeljenja za upravljanje projektima Ljiljana Veljković, načelnik Odeljenja za međunarodnu saradnju Gordana Petković, načelnik Odeljenja za integrisane dozvole Nada Lukačević, načelnik Odeljenja za hemikalije Sonja Roglić, šef Odseka za ekonomske instrumente Miodrag Radovanović, šef Odseka za finansijsko upravljanje Dijana Stanković, načelnik Odeljenja za izdavanje dozvola u oblasti zaštite biodiverziteta Dušan Ognjanović, šef Odeka za zaštićena područja Lidija Stevanović, načelnik Odeljenja za normativne poslove i harmonizaciju propisa u oblasti životne sredine Zoran Ibrović, kao i Mirjana Pavičić i Veljko Lučić iz informativne službe Ministarstva. Sednici su prisutvovale na Zelenoj stolici: Tanja Petrović, Mladi istarživači Srbije i Margareta Milosavljević, UNECOOP, Paraćin.

Odbor je usvojio predlog predsednika Odbora da se sa dnevnog reda skine prva tačka - Informacija o radu Ministarstva poljoprivrede i zaštite životne sredine za period maj-jul i avgust-oktobar 2014. godine i jednoglasno usvojio sledeći:

D n e v n i r e d :

1. Razmatranje Predloga zakona o izmenama i dopunama Zakona o hemikalijama, koji je podnela Vlada u načelu;
2. Razmatranje Predloga zakona o izmenama i dopunama Zakona o biocidnim proizvodima, koji je podnela Vlada u načelu;
3. Razmatranje Predloga zakona o izmenama i dopunama Zakona o integrisanom sprečavanju i kontroli zagađivanja životne sredine, koji je podnela Vlada u načelu;
4. Predlog za organizovanje javnog slušanja na temu: “Podizanje vetrozaštitnih pojaseva i zaštita od erozije“, koji su zajedno podneli članovi Odbora Nada Lazić, Ivan Karić i Gordana Čomić;
5. Razno.

Pre prelaska na razmatranje utvrđenog dnevnog reda, usvojen je, bez primedaba, Zapisnik 11. sednice Odbora, održane 2. decembra 2014. godine.

Prva tačka dnevnog reda - **Razmatranje Predloga zakona o izmenama i dopunama Zakona o hemikalijama, koji je podnela Vlada u načelu**

Državni sekretar Ministarstva poljoprivrede i zaštite životne sredine Stana Božović navela je da je osovni cilj Ministarstva i Vlade Republike Srbije unapređenje životne sredine, u sladu sa standardima Evropske unije. Istakla je da je razlog za donošenje ovih zakona što brži proces implementacije standarda Evropske unije.

Gordana Petković, načelnik Odeljenja za međunarodnu saradnju, informisala je Odbor o rešenjima u Predlogu zakona o izmenama i dopunama Zakona o hemikalijama, istakavši kao najznačajnije: usklađivanje postojećeg Zakona o hemikalijama sa Zakonom o budžetskom sistemu, obezbeđivanje funkcionisanja budžetskog sistema i sistema ekonomskih instrumenata, kroz reviziju plaćanja naknada i taksi, kao i obezbeđivanje efikasnog inspekcijskog nadzora. Predloženo je da Ministarstvo poljoprivrede i zaštite životne sredine bude nadležno i odgovorno za koordinaciju rada inpekcija iz svih oblasti (sanitarna, tržišna, veterinarska inspekcija, inspekcija zaštite životne sredine i inspekcija za zdravlje).

U diskusiji koja je usledila, učestvovali su: Nada Lazić, Branislav Blažić, Gordana Petković, Tanja Petrović, Željko Pantelić i Stana Božović.

U diskusiji je skrenuta pažnja na to da je osnovni cilj donošenja Zakona o hemikalijama iz 2009. godine bio pravilno upravljanje hemikalijama. Jedan od osnovnih instrumenata za ostvarivanje ovog cilja bilo je formiranje Agencije za hemikalije, kao stručnog tela, kako bi se rasteretilo nadležno ministarstvo. Istaknuto je da ovakve agencije postoje u skoro svim zamljama Evropske unije. Agecija za hemikalije je ugašena 2012. godine, kao i Fond za zaštitu životne sredine, što je predstavljalo veliki hendipek za oblast zaštite životne sredine, jer se sredstva od naknada, odnosno taksi slivaju u budžet Republike Srbije, pri čemu nije transparentna namena za koju se ta sredstva koriste. Iznet je stav da nema razloga za ranije stupanje na snagu ovog zakona.

Predsednik Odbora Branislav Blažić istakao je da ukidanje Agencije za hemikalije ne znači ukidanje planova i strategije države u ovoj oblasti, nego je rezultat pokušaja smanjenja nagomilane birokratije. Dešavalo se da iste poslove obavljaju i agencije i nadležno ministarstvo, što je dovodilo do dupliranja poslova iz istih oblasti. Istakao je da životna sredina treba da predstavlja bazu, a da se drugi zakoni usklađuju sa zakonima kojima se uređuje oblast životne sredine.

Kada je u pitanju vršenje poslova državne uprave, navedeno je da se poslovi mogu obavljati i u oviru Ministarstava, a mogu se poveriti javna ovlašćenja Agencijama. Kada se ovlašćenja prenose na Agencije, uzima se u obzir koji su to poslovi i koji su neophodni kapaciteti za obavljanje određenog posla. Istaknuta je neophodnost usklađivanja sistemskih zakona, što trenutno nije slučaj. Zakoni moraju biti u skladu sa Zakonom o budžetskom sistemu, ali je potrebno revidirati ovaj zakon sa stanovišta finansiranja zaštite životne sredine.

Kad su u pitanju nadležne inspekcije, izneto je da će nadzor nad njihovim radom obaljati Ministarstvo poljoprivrede i zaštite životne sredine. Postavljeno je pitanje da li Odeljenje za inspekcije ima dovoljno kapaciteta, odnosno dovoljan broj ljudi kada je u pitanju inspekcijski nadzor.

Pomoćnik ministra Željko Pantelić istako je da je formiran Odsek za biocidne proizvode i hemikalije, u kome radi šest inspektora. Istakao je da je Odsek izuzetno stručan i da su kadrovi preuzeti iz bivše Agencije za hemikalije, tako da Odsek za biocidne proizvode i hemikalije, zajedno sa Odsekom za velike hemijske udese (koji ima 11 inspektora), predstavlja jednu od najkvalitetnijih inspekcija u regionu. U okviru Ministarstva, u sedam odeljenja, radi ukupno 93 inspektora. Ukazano je na problem koji se odnosi na nedovoljan broj ljudi koji imaju kontinuitet u radu, koji mogu da odgovore na zadatke.

Izneto je da je politika Vlade pružanje podrške stručnim, sposobnim ljudima, koji imaju kontinuitet u vršenju poslova, kao i potreba za zapošljavanjem novih ljudi, kada je u pitanju inspekcija. Sa druge strane, reformom državne uprave, predviđeno je smanjanje državnih službenika, kako bi se država oslobodila nepotrebnih kadrova, koji su na teretu građana Republike Srbije.

Postavljeno je pitanje gde su stručni ljudi, koji su se obučavali za obavljanje kompleksnih stučnih poslova koji su radili u agencijama, koje su ugašene, kao i koji je način finansiranja obuka kadrova.

Odbor je, u skladu sa članom 155. stav 2. Poslovnika Narodne skupštine, (sa 10 glasova za, jedan glas protiv, jedan član Odbora nije glasao - od ukupno 12 prisutnih), odlučio da predloži Narodnoj skupštini da prihvati Predlog zakona o izmenama i dopunama Zakona o hemikalijama, koji je podnela Vlada u načelu.

Za izvestioca Odbora na sednici Narodne skupštine, određen je dr Branislav Blažić, predsednik Odbora.

Druga tačka dnevnog reda: **Razmatranje Predloga zakona o izmenama i dopunama Zakona o biocidnim proizvodima, koji je podnela Vlada u načelu**

Gordana Petković, načelnik Odeljenja za međunarodnu saradnju, iznela je da su razlozi za donošenje ovog zakona: usklađivanje sa Zakonom o budžetskom sistemu, kao i obezbeđivanje funkcionisanja budžetskog sistema kroz reviziju plaćanja naknada u oblasti upravljanja biocidnim proizvodima. Ključne izmene odnose se na sistem finansiranja i razgraničavanje nadležnih inspekcija. Navela je da izmene zakona nisu suštinske prirode i nisu u suprotnosti sa relevantnim propisima Evropske unije, pa javna rasprava nije održana. Cilj izmena i dopuna Zakona je efikasnije, racionalnije i ekonomičnije obavljanje poslova upravljanja biocidnim proizvodima, preko organizacionih oblika državne uprave, na koje se primenjuje Zakon o državnoj upravi, obezbeđivanje efikasnog rada inspekcijskih službi i obezbeđivanje prihoda budžeta Republike Srbije, kroz naplatu taksi.

S obzirom da po ovoj tački dnevnog reda nije bilo diskusije, Odbor je, u skladu sa članom 155. stav 2. Poslovnika Narodne skupštine, (sa 10 glasova za, jednim glasom protiv, jedan član Odbora nije glasao - od ukupno 12 prisutnih), odlučio da predloži Narodnoj skupštini da prihvati Predlog zakona o izmenama i dopunama Zakona o biocidnim proizvodima, koji je podnela Vlada u načelu.

Za izvestioca Odbora na sednici Narodne skupštine, određen je dr Branislav Blažić, predsednik Odbora.

Treća tačka dnevnog reda: **Razmatranje Predloga zakona o izmenama i dopunama Zakona o integrisanom sprečavanju i kontroli zagađivanja životne sredine, koji je podnela Vlada u načelu**

Gordana Petković, načelnik Odeljenja za međunarodnu saradnju, navela je da su razlozi za izmene i dopune Zakona o integrisanom sprečavanju i kontroli zagađivanja životne sredine: usklađivanje odredaba zakona, koje se odnose na početak rada postrojenja koja su u obavezi da pribave integrisanu dozvolu, sa Zakonom o planiranju i izgradnji; omogućavanje operaterima da podnesu uredan zahtev za pribavljanje integrisane dozvole, kao i obezbeđivanje nadležnom organu odgovarajućeg stepena dinamike rešavanja po podnetim zahtevima za izdavanje integrisane dozvole. Rok za izdavanje dozvole je, po važećem zakonu do 2015 godine, a izmenama i dopunama zakona, ovaj rok se produžava do 2020. godine. Na ovaj način, neka postrojenja mogu da započnu sa radom pre dobijanja integrisane dozvole, ukoliko u toku probnog rada (koji ne može biti duži od 240 dana), rezultati merenja zagađivanja životne sredine budu u skladu sa propisanim dozvoljenim vrednostima. Navela je da je, od ukupno 196 postrojenja koji podležu izdavanju integrisane dozvole, 166 podnelo zahtev, a do kraja 2014. godine, izdato je 10 dozvola. Navela je da su ciljevi ovih izmena i dopuna: unapređenje sistema za izdavanje integrisane dozvole za IPPC postrojenja, institucionalne i organizacione mere koje se odnose na uspostavljanje saradnje između organa nadležnog za izdvanje dozvole i operatera koji podležu integrisanoj dozvoli i razvijanje javne svesti.

U diskusiji koja je usledila, učestvovali su: Nada Lazić, Tanja Petrović, Margareta Milosavljević, Nada Lukačević, Branislav Blažić, Momo Čolaković, Gordana Petković i Stana Božović.

Postavljeno je pitanje zašto se toliko sporo izdaju dozvole. Ukazano je na to da činjenica da je nacrt zakona bio na sajtu Ministarstva ne znači da je javnost bila konsultovana. Iznet je stav da je bilo potrebno organizovati javnu raspravu, bez obzira na hitnost donošenja ovog zakona, s obzirom na to da bi, operateri, organi Autonomne pokrajine, organi lokalnih samouprava i građani, učestvovanjem na javnoj raspravi, pomogli svojim sugestijama. Ukazano je na to da se predaju nepotpuni zahtevi za izdavanje IPPC dozvola. Izneto je mišljenje da Ministarstvo ne treba da prima nepotpune dokumente i postavljeno pitanje zašto se rokovi produžuju. Postavljeno je i pitanje da li je predlog ovog zakona usaglašen sa direktivama o idustrijskim emisijama, s obzirom da je rok za potpunu implementaciju bio do 2013. godine.

Načelnik Odeljenja za integrisane dozvole, Nada Lukačević, objasnila je da rok iznosi 240 dana i da se ne radi o produženju roka za koji nova postrojenja treba da dobiju dozvolu, jer njima nije problem da dozvolu dobiju. Problem predstavlja gašenje peći u postrojenjima, dok ne dobiju dozvolu. Nova postrojenja, po Zakonu o planiranju i izgradnji, imaju probni rad u trajanju od 240 dana, i on ne može biti duži. U toku probnog rada, moraju da izvrše merenja svih činilaca zagađenja životne sredine i da dokažu da rade u skladu sa evropskim standardima. Po završetku probnog rada, u obavezi su da dostave Ministarstvu rezultate merenja, nakon čega vrlo brzo dobijaju upotrebnu dozvolu. Iznela je mišljenje da je upravo rok od 240 dana neophodan da bi se procedura sprovela, kada postrojenja ispune sve uslove u vezi sa zaštitom životne sredine, a da pri tom ne obustave svoj rad. Navela je da cilj ovog Zakona nije da se zaustave postrojenja, da se odbijaju zahtevi, već da im se izađe u susret da dopune i isprave zahteve, kako bi dobili dozvole. Ukazala je na to da primena najboljih dostupnih tehnika iziskuje velika ulaganja u postojeća postojenja, kao i da ni u jednoj zemlji Evropske unije nisu odbijani zahtevi, već se radilo na tome da ih svi dobiju. Uz zahtev, ključni dokument koji nedostaje je program mera koji treba da se preduzmu u postrojenjima, da bi se uskladili sa evropskim standardima. Pojasnila je da na svakoj dozvoli treba da se upišu podaci o tome koliko će novca biti uloženo, da li će se u određenom roku sprovesti odgovarajuća mera, pa dozvola, sama po sebi, podrazumeva prelazne periode za sprovođenje mera. Ukazano je na to da veliki broj kompanija, koje ostvaruju veliki profit, a u isto vreme zagađuju životnu sedinu, ne ulažu sredstva kako bi se taj problem sanirao, pa je potrebno uspostaviti mehanizam kontole. Istaknuto je da je nova direktiva vrlo zahtevna i za države članice Evropske unije, pa samim tim i za našu zemlju. Transpozicija nove direktive trebala bi da se završi do kraja 2018. godine. To podrazumeva izradu detaljnih inplementacionih planova.

Istaknuto je da cilj Ministarstva i Vlade nije da desetkuje, zatvori ili poništi industriju Srbije, već da je podstakne. Zbog toga će postojati tranzicioni periodi, pod striktno definisanim uslovima i rokovima, kako bi idustrija ispunila sve zahteve i uslove za rad.

Odbor je, u skladu sa članom 155. stav 2. Poslovnika Narodne skupštine, (sa osam glasova za, jedan glas uzdržan, troje nije glasalo - od ukupno 12 prisutnih), odlučio da predloži Narodnoj skupštini da prihvati Predlog zakona o izmenama i dopunama Zakona o integrisanom sprečavanju i kontroli zagađivanja životne sredine, koji je podnela Vlada u načelu.

Za izvestioca Odbora na sednici Narodne skupštine, određen je dr Branislav Blažić, predsednik Odbora.

Četvrta tačka dnevnog reda - **Predlog za organizovanje javnog slušanja na temu: “Podizanje vetrozaštitnih pojaseva i zaštita od erozije“, koji su zajedno podneli članovi Odbora Nada Lazić, Ivan Karić i Gordana Čomić**

Ivan Karić je obrazložio predlog za održavanje ovog javnog slušanja i predložio listu učesnika. Predloženo je da datum održavanja javnog slušanja bude 24. februar 2015. godine.

U diskusiji koja je usledila, učestvovali su: Gordana Zorić i Jezdimir Vučetić, koji su podržali predlog, ukazavši na to da je potrebno pozvati predstavnike lokalnih samouprava, jer oni znaju tačno gde su kritične tačke, gde su se nekada nalazili vetrozaštitni pojasevi, koji su posečeni. Sredstva potrebna za sadnju vetrozaštitnih pojaseva ne predstavljaju veliku investiciju u poređenju sa sredstvima neophodnim za saniranje štete nastale usled snežnih nanosa i erozije.

Odbor je doneo **odluku da održi javno slušanje** na temu “**Podizanje vetrozaštitnih pojaseva i zaštita od erozije**“ **24. februara 2015. godine**, sa početkom u 11,00 časova, **u Maloj sali u Domu Narodne skupštine**.

Ivan Karić se osvrnuo na svoj predlog za organizovanje javnog slušanja na temu “Klimatske promene kao realnost u Srbiji i EU – izazovi, odgovori, mogućnosti“ i predložio da se ovo javno slušanje održi 23. marta 2015. godine.

Peta tačka dnevnog reda – **Razno**

Član Odbora Ivana Stojiljković predložila je da Odbor posveti jednu sednicu problemu zagađenja Užica, na koju bi trebalo pozvati sve koji mogu da daju predlog za rešenje ovog probelma.

Predsednik Odbora ukazao je na to da je problem Užica kompleksan i da bi se mogao rešiti neophodno je pozvati predstavnike Ministarstva energetike, Ministarstva finansija, i predstavnike lokalne samouprave, jer Odbor nema nadležnost da reši ovaj problem.

Član Odbora Jezdimir Vučetić podsetio je Odbor na problem koji postoji u Kostajniku, nastao na deponiji reudnika anitmona, istakavši da sanacija još nije izvršena i da zagađenje usled toga i dalje preti. Postavlja se pitanje koliko je zemljište zagađeno, s obzirom na to da se u rečicu koja se sliva do Drine i Jadra spiraju teški metali i jalovina. Naveo je da nedostaje kompletna informacija u kojoj meri je zemljište upotrebljivo, da li su uzeti uzorci zemljišata, da li su izvorišta zagađena, kao i da li se radi na projektu definitivne sanacije, imajući u vidu da je urgentna, hitna sanacija jalovišta, koju je radio RTB Bor, bila bezuspešna. Naveo je da je potrebno da nadležno ministarstvo dostavi Odboru informaciju o tome.

Član Odbora Nada Lazić predložila je da se pozovu predstavnici Agencije za zaštitu životne sredine, koja vrši monitornig zagađenja, ukazavši da je u Užicu najveći problem u grejnoj sezoni, s obzirom da postoje brojna individualna ložišta, ali postoji i problem zagađenja od saobraćaja. Obavestila je Odbor o tome da je ona postavila poslaničko pitanje u vezi sa zagađenjem u Kostajniku, i da je dobila odgovor, koji je sadržao informaciju o tome da je koncentracija arsena i olova znatno povećana u odnosu na dozvoljeni nivo, istakavši da je informacija koju je dobila sadržala podatke i tabele koje građani teško mogu razumeti.

Sednica je završena u 13,07 časova.

SEKRETAR PREDSEDNIK

Milica Bašić dr Branislav Blažić